text: [{"text_idx": "#000003", "text": "Waggoota hedduuf astroonoomaroonni iccitii hawaa kanaa beekuudhaaf dhama\u2019aa turan. Gaafii hawaan kun eessaa dhufe jedhuuf deebii argachuudhaafis haga bara 1920tti eeguun dirqma itti ta\u2019ee ture. Haga bara 1920\u2019mootaa kanatti hawaan kun jalqabuma irraa kaasee akkanumatti jira jedhamee amanamaa ture. Haa ta\u2019u malee bara 1912 Astroonoomariin Ameerikaa Veestoo Sliifer argama ilaalcha saayinsii hawaa kanaa jijjiiruu danda\u2019e argate. Sliifar, gaalaaksiiwwan hawaa keessatti argaman lafa irra jiraannu tanarraa saffisa guddaan fagaataa akka jiran akeeke. Kunis yaadni yeroo jalqabaatiif hawaan kun bal\u2019ataa jira jedhu akka ka\u2019u taasise."}, {"text_idx": "#000006", "text": "\u201cSamii tana humna teenyaan isii ijaarre. Dhugumatti Nuti (isii) bal\u2019isoo dha.\u201d\u009d"}, {"text_idx": "#000007", "text": "Yeroo Qur\u2019aanni bu\u2019u sanitti jechi Hawaa jedhu ummata biratti beekamaa hin turre. Kanaaf waan dachii ol jiru hunda isaatuu Samii jedhanii waaman. Akka aayaa ammaa kanatti jechi Samii jedhu Hawaa bakka bu\u2019a. Akkasumas akkuma seerri Hubble\u2019s Law akeekutti hawaan kun babal\u2019ataa akka jiru hubatuu ni dandeenya."}, {"text_idx": "#000008", "text": "Qur\u2019aanni waan kana uumama teeleskooppii dura jaarraa heddu dursee dubbate. Yeroo sanitti wanti saayinsii jedhamu hin beekamu. Ilmi namaa yeroo san ture, ilaalchaa fi amantiin inni dhimma hawaa fi saayinsii irraa qabu cufti isaatuu, amantaa Jaahiliyyummaa irratti kan hundaa\u2019e ture. Rasuulli Rabbii (SAW) baruumsa saayinsii qabaachuu dhiisiitii nama barreeysuu fi dubbisuu hin dandeenye turan. Namni akkanaa kun argama Saayinsii addunyaan ammaan tana meeshaalee ammayyaawaatiin fayyadamte bira geette kana yeroo sanitti dubbachuun ajaa\u2019iba guddaa dha. Kunis isaan ergamaa Rabbii ta\u2019uu, QUr\u2019aannis jecha Rabbii ta\u2019uu isaa ifatti akeeka."}, {"text_idx": "#000009", "text": "Hubble erga argama waa\u2019ee Gaalaksiiwwan ardii tanarraa fagaataa jiran jedhu argateen booda, Gaalaksiiwwan dachii teenya irraa qofa osoo hin taane, wal irraallee fagaataa akka jiran hubate. Kunis yaada hawaan kun bal\u2019ataa jira jedhu burqisiise. Argamni haarawaa kun Theory of Big Bang ykn ammoo dhoohinsa guddaa jedhu akka burqu taasise. Akka tiyoorii kanaatti hawaan keenya kun qabxii (Wanta) hoo\u2019aa fi humna jabaa qabu irraa waggaa biiliyoona 12- 15 dura jalqabe. Qabxiin ykn wantii humna jabaa qabuu fi hoo\u2019aan kun sababa wahiitiin adda dhoohee hawaan kun akka uumame akeeka. Dhoohinsi kun Dhoohinsa guddaa yookaan ammoo Big Bang Theory jedhama. Yeroo sanirraa kaasee hawaan kun walirraa bal\u2019ataa akka jiru dubbatan."}, {"text_idx": "#000011", "text": "Waa\u2019ee jalqaba hawaa kanaa hoo Rabbiin keenya Qur\u2019aanaan maal jedhee jira laata?"}, {"text_idx": "#000013", "text": "\u201cSila Inni Samii fi dachii uume, fakkaataa isaanii uumuu irratti danda\u2019aa mitii? Eeyyan (danda\u2019aadha). Inni akkaan uumaa, beekaa dha. Ajajni Isaa, yoo waan tokko fedhe \u201cTahi\u201djechuma qofa; wanti sunis hoggasuma taha.\u201d\u009d"}, {"text_idx": "#000014", "text": "Aayaaleen Qur\u2019aanaa kan amma ilaalle kunniin uumaan dachii fi Samii Rabbi akka ta\u2019e nuuf akeeku. Nutis waan kana irraa shakkii takkallee hin qabnu. Rabbiin keenyallee waan tokko yoo fedhe \u201ctahi\u201djedhaan. Wanti sunis yoosuma taha. Kanaaf nuti Muslimoonni wanta hunda jalqaba kan Uume Rabbi akka tahe amanna. Kanaaf Rabbiin keenya waa\u2019ee uumama hawaa kanaa maal akka jedhe haa ilaallu."}, {"text_idx": "#000015", "text": "\u201cSila Isaan kafaran akka samii fi dachiin walitti maxxantuu (qaama tokko) turanii, ergasii addaan isaan baafne hin beekanii? Bishaan irraayis lubu qabeeyyii hunda ni uumne. Sila hin amananii?\u201d\u009d"}, {"text_idx": "#000016", "text": "Ulamaa\u2019iin aayaa tana yeroo fassaran Samii fi dachiin tun dur qaama tokko turan jedhan. Kana booda Rabbi akka adda bahanii samii torbaa fi dachii torba ta\u2019an godhe jedhan. Yeroo Qur\u2019aanni bu\u2019u sanitti beekumsi saayinsiidhaa hedduus dagaagee waan hin turreef namni xiyyeeffannaa itti kenne hin turre. Garuu Rabbiin keenya, jaarraa 14 dura waan kana nuuf bayaanse."}]